ཉེར་བརྒྱད་པ་སྐབས་མིན་བསྟོད་པ་ནི། །ཞིང་དེར་འཕུར་ལྡིང་གཡོ་བའི་རྐང་དྲུག་ཚོགས། །འདིར་སྣང་ཡུད་ཙམ་བདེ་ལ་ཁེ་གྲགས་འབྱོར། །འདོད་པས་ལུས་སེམས་མནར་དུབ་དོགས་མེད་པར། །སྦྲང་རྩིས་འཚོ་བའི་སྣང་སེམས་བདེ་ཉམས་ལ། །གསུམ་པ་གཟུགས་ཅན་གྱི་རྒྱན་ལས་མཐའ་དག་གི་གཟུགས་ཅན་ནི། དེ་དབུས་པད་སྡོང་གར་མཁན་ལུས་ཕྲ་མས། །མེ་ཏོག་སེན་མོས་སྤྲས་པའི་ཡལ་ག་དང་། །ལོ་འདབ་ལག་པའི་ཟློས་གར་བསྒྱུར་བ་དེས། །འདབ་སྟོང་དཀར་པོའི་བཞིན་རས་ངོམ་པའི་རྩེར། །སོ་བཞི་པ་རང་སྤེལ་ལས་གཅིག་བརྟེན་གྱི་རབ་སྤེལ་ནི། འོ་མཚོ་འཁྱིལ་འདྲ་ཟླ་བའི་དཀྱིལ་འཁོར་གྱིས། །བཏེག་པའི་ཙོག་པུར་ཞབས་གཉིས་འཁོར་ལོའི་ལག །རིན་ཆེན་རྐང་གདུབ་བཀླུབས་ཚེ་གདེངས་ཅན་དབང་། །ངོ་ཚས་གནམ་འཕྱོའི་གྲོང་དུ་ཡིབས་ཀྱིས་དོགས། །དང་པོ་རང་བཞིན་བརྗོད་པའི་རྒྱན་ལས་རིགས་རང་བཞིན་བརྗོད་པ་ནི། །བྲང་གི་ལོགས་སྐྱེས་མངོན་མཐོ་བཅུ་དྲུག་ལོར། །གནས་པའི་ན་ཚོད་དར་བབ་སྒེག་མོའི་སྐུ། །བལྟ་ན་མི་ངོམ་མཚན་དཔེའི་སྣང་བ་འབུམ། །འབར་བའི་མཚར་སྡུག་ལྷ་མོ་དབྱངས་ཅན་མ། །གསུམ་པ་གཟུགས་ཅན་གྱི་རྒྱན་ལས་བསྡུས་པའི་གཟུགས་ཅན་ནི། རྒྱལ་གསུང་གསང་བ་མི་ཟད་ཆུ་ཡི་གཏེར། །བསྲུབས་སྐྱེས་སྙིང་པོ་མཁྱེན་རབ་དཀྱིལ་འཁོར་ཆ། །གང་པའི་ཡིད་འཕྲོག་སྣང་བརྙན་སྟོན་དུས་ཟླ། །སྐལ་བཟང་ཡིད་མཁར་རྟག་ཏུ་བགྲོད་པ་མཁན། །གཉིས་པ་དཔེ་རྒྱན་ལས་དང་པོ་ཆོས་དཔེ་ནི། ཡོན་བོར་ལྟ་བྱེད་དཀྱུས་སུ་རིང་བའི་སྤྱན། །རྣམ་པར་གཡོ་བའི་སྒེག་འཛུམ་ཞལ་གྱི་ཁྱིམ། །རྐང་དྲུག་ཁྱོ་ཤུག་མྱོས་པའི་འཕུར་ལྡིང་སྟོང་། །བསྒྱུར་བའི་འདམ་སྐྱེས་ལྟ་བུར་མཛེས་ཤིང་དཀར། །གཉིས་པ་དངོས་པོའི་དཔེ་ནི། གཙུག་ལག་རབ་འབྱམས་འཆང་མཁས་མཆུ་ཡི་སྒྲོས། །འཛུམ་དབུས་དཀར་ལ་ཐགས་བཟང་བཞི་བཅུའི་ཚེམས། །པདྨ་རཱ་གའི་ནགས་ཀླུང་ཉམས་དགའ་བར། །ཟླ་འོད་ཁྱབ་པའི་ཀུ་མུད་བཞད་པ་བཞིན། །དགུ་པ་ནང་གི་རྒྱུ་ཅུང་ཟད་དང་བཅས་རབ་ཏུ་གྲགས་པའི་རྒྱུ་བཀག་ནས་འབྲས་བུ་རང་གི་ངོ་བོ་ཉིད་སྟོན་པའི་སྲིད་པ་ཅན་ནི། བྱེད་པོས་མ་བདར་ཕྲ་སྡེམ་སྐུ་ཡི་རྐེད། །ཟླ་ཞུན་ཁུ་བས་སྦགས་མིན་དཀར་མདངས་འཚེར། །ཚོན་པིར་རྩེ་ཡིས་མ་བྲིས་རྩིབས་སྟོང་གི །འཁོར་ལོས་མཚན་པ་ཁྱོད་ཀྱི་ཕྱག་ཞབས་མཐིལ། །བཅུ་གཉིས་པ་རབ་བརྟག་གི་རྒྱན་ལས་སེམས་མེད་རབ་བརྟག་ནི། སྐུ་ཡི་སྟོད་སྨད་སྒྲིབ་བྱེད་གཅེར་ལས་སྐྱོབ། །དྭངས་གསལ་གཡོ་བས་མཁའ་ལ་བག་ཡངས་སུ། །རྒྱུ་བའི་སྤྲིན་དཀར་སྐྱེངས་ཏེ་འཛུམ་པའི་མདངས། །འགྱུར་ནས་རྔུལ་གྱི་ཐིགས་ཆུ་འཛག་པ་འདྲ། །གཅིག་པ་རང་བཞིན་བརྗོད་པ་ལས་རྫས་ཀྱི་རང་བཞིན་བརྗོད་པ་ནི། གསེར་བཟང་པཱ་ཏྲ་འཁྱིལ་དབུས་ནོར་བུའི་ཕྲ། །སྣ་ཚོགས་བཀོད་པའི་སོར་གདུབ་ཁོང་གསིང་ལས། །འཐོན་པའི་འཇམ་མཉེན་ཕྱག་སོར་གཡོ་ལྡེམ་རྩེར། །སྟོང་ཕྲག་རྒྱུད་ལྡན་བཻ་ཌཱུའི་པི་ཝང་མཛེས། ཉེར་གསུམ་པ་བསྙོན་དོར་ལས་ཆོས་ལ་བསྙོན་པ་ནི། དེ་ལས་བྱུང་བའི་སྙན་འཇེབས་སྒྲ་དབྱངས་འདི། །ལུས་ཅན་རྨོངས་པ་ལས་བསླང་ནུས་པའི་ཕུལ། །གདོད་ནས་གྲུབ་པ་ཉིད་མིན་རྒྱལ་ཀུན་གྱིས། །ལེགས་གསུངས་ཆོས་ཕུང་མཐའ་དག་བརྐུས་པར་ངེས། །བཅུ་གཅིག་པ་ཕུལ་བྱུང་གི་རྒྱན་ལས་ཁྱད་འཕགས་ཕུལ་བྱུང་ནི། འགག་མེད་རྡོ་རྗེའི་རང་བཞིན་སྒྲ་འཛིན་དཔྱིད། །མཁའ་དུས་གྲངས་མཉམ་ཡན་ལག་རྫོགས་པའི་གསུང་། །ཞིང་མང་རྒྱལ་བ་མཆིས་སོ་ཅོག་གི་དབྱངས། །གཅིག་ཏུ་སྤུངས་ཀྱང་བརྒྱ་སྟོང་ཆར་མི་འགྲན། །བརྒྱད་པ་ལྡོག་པ་ཅན་ལས་གཅིག་གིས་ལྡོགས་པ་ཅན་ནི། འགྱུར་ཁུགས་སྙན་པའི་དཔལ་འཇོ་ཀུན་གྱི་ཡིད། །འགུགས་བྱེད་མགྲིན་པ་ལས་སྐྱེས་ཚངས་དབྱངས་དང་། །དྲི་ཟའི་རྒྱུད་མངས་སྒྲ་མཚུངས་ཁྱོད་ཀྱི་གསུང་། །ལེགས་བཤད་སྙིང་པོའི་འབྱོར་པས་ཐ་དད་དབྱེ། །བཅུ་གཉིས་པ་རབ་བརྟག་ལས་སེམས་མེད་རབ་བརྟག་ནི། ཇི་ལྟ་ཇི་སྙེད་མཁྱེན་པའི་ཐུགས་ཀྱི་མཐའ། །འཚོལ་འདོད་དབང་པོས་འདྲེན་བྱེད་སྟོང་སྤྲུལ་ཡང་། །མ་མངོན་རང་མཚང་རྡིབ་སྙམ་བསམ་གཏན་འདིས། །གཉིད་རྨུགས་གོ་སྐབས་ཕྲལ་བ་ཡིན་ནམ་སྙམ། །ཉེར་ལྔ་པ་ཁྱད་པར་བརྗོད་པ་ལས་ཡོན་ཏན་མ་ཚང་བའི་ཁྱད་པར་བརྗོད་པ་ནི། བཟོད་དཀའ་ཚེར་མའི་རྩུབ་དང་སྤུ་གྲིའི་སོ། །རྣོ་གདུག་རང་དང་མི་ལྡན་དེ་ལྟ་ནའང་། །ཁྱོད་ཐུགས་རྣམ་པར་མི་རྟོག་ཡེ་ཤེས་ཀྱིས། །གཉིས་སྣང་འཁྲུལ་པ་མ་ལུས་དབྱིངས་སུ་གཏུབས། །བདུན་པ་དོན་གཞན་བཀོད་པ་ལས་ཀུན་ཁྱབ་ཀྱི་དོན་གཞན་བཀོད་པ་ནི། ཤེས་བྱའི་གནས་ལུགས་ཇི་སྙེད་མཁྱེན་དབྱིངས་སུ། །དོག་མེད་ཆུད་ལ་འགྲོ་འདི་ཡ་མཚན་ཅི། །དུས་གསུམ་གཟིགས་པས་མ་གཞལ་ཤེས་བྱ་ཞིག །ལོགས་ན་མེད་པ་རང་གི་ཆོས་ཉིད་ཡིན། །བཅུ་བདུན་པ་དགའ་བའི་རྒྱན་ལས་དངོས་ཐོབ་ཀྱི་དགའ་བ་ནི། གསང་གསུམ་བྱིན་རླབས་ཟེགས་མ་སྙིང་གི་དབུས། །རེག་པས་དེང་བདག་སྙན་ངག་སྨྲ་བ་ལ། །ཐོགས་མེད་དགའ་བ་གསར་པ་འདི་ནི་སླར། །ཁྱོད་མིན་ལྷ་བརྒྱའི་དྲིན་ལས་ཅི་སླད་ཐོབ། བཅུ་དྲུག་པ་རིམ་པ་ཅན་གྱི་རྒྱན་ནི། །དཀར་གསལ་མཛེས་སྐུ་འགྱུར་ཁུགས་སྙན་པའི་གསུང་། །ཤེས་བྱའི་གནས་ལུགས་རྗེན་པར་འཆར་བའི་ཐུགས། །ཉ་གང་སྟོན་ཟླ་ཀ་ལ་པིངྐའི་དབྱངས། །དྭངས་ཤེལ་མེ་ལོང་གཙང་མས་ཡིད་རབ་འཕྲོག །བཅོ་བརྒྱད་པ་ཉམས་ལྡན་གྱི་རྒྱན་ལས་དགའ་བའི་འགྱུར་བ་སྒེག་པའི་ཉམས་ནི། གང་གི་ཞལ་ཁྱིམ་དྲན་རྣམས་ཀུན་དགའ་བརྒྱས། །ཡིད་དབང་གཡོས་པར་མ་བཟོད་ལག་སོར་བཅུ། །སྙིང་གར་བཅིངས་ཏེ་སྤངས་རྟོགས་ཡོན་ཏན་ཆར། །བསྔགས་བརྗོད་གཏམ་གྱིས་ས་སྟེང་འདར་ཉམས་སྟོན། །བཅུ་དགུ་པ་གཟི་བརྗིད་ཅན་གྱི་རྒྱན་ནི། ས་གསུམ་འགྲོ་བ་ལས་རྒྱལ་ལུས་མེད་སྡེ། །ཕམ་མཛད་དབྱངས་ཀྱི་རྒྱལ་མོའི་ནུས་སྟོབས་ལ། །དངངས་སྐྲག་ཆེན་པོ་སྐྱུངས་ཤིག་ཉམ་ཆུང་རྣམས། །སྙིང་རྗེ་གཏིང་ནས་འཁྲུགས་པས་རྗེས་སུ་འཛིན། །བཞི་པ་གསལ་བྱེད་ཀྱི་རྒྱན་ལས་རིགས་བརྗོད་པ་ཐོག་མའི་གསལ་བྱེད་ནི། མཁྱེན་ཡངས་དཔལ་མོ་ཁྱོད་ཀྱིས་འགྲོ་མང་གི །སྙིང་ལ་ཉལ་བའི་མི་ཤེས་རྨོངས་ཚོགས་འཇོམས། །ཆོས་ཀུན་མགྲིན་པའི་ལམ་ནས་སྙན་འགྱུར་རོ། །བརྟས་པའི་ཚིག་སྙན་སྨྲ་བའི་དབང་ཕྱུག་བྱེད། །བཅུ་པ་བསྡུས་བརྗོད་ཀྱི་རྒྱན་ལས་སྤྱི་ཙམ་གྱི་བསྡུས་བརྗོད་ནི། གདུང་བ་ཀུན་འཕྲོག་བདུད་རྩིའི་ཟེགས་མ་འབུམ། །འཛག་པའི་ཀུན་ཕན་ཉིད་ལ་མི་རེ་བར། །དྲོད་ཀྱིས་རེག་པ་ལན་རེས་རྙིང་བྱེད་པའི། །མེ་ཏོག་གཏན་གྱི་མཛེས་རྒྱན་འདོད་འགའ་འཁྲུལ། །བཅུ་བཞི་པ་ཕྲ་མོའི་རྒྱན་ལས་ཟུང་གི་ཕྲ་མོ་ནི། སྐྱེ་ཀུན་གཡོ་སྒྱུ་འཁྱལ་གཏམ་སྤངས་པའི་ལས། །མཐར་སོན་སྡིག་སྒྲིབ་སྲབ་པའི་སྐལ་བཟང་འགའ། །མཐོང་ཚེ་མཆོག་སྦྱིན་ཕྱག་རྒྱའི་མཁྲིག་མ་ལས། །གཡེར་ཁ་གདུབ་སིལ་འཐབ་པའི་སྒྲ་ཡང་ངོམ། །བཅུ་གསུམ་པ་རྒྱུ་རྒྱན་ལས་སྐྱེད་བྱེད་འགྲུབ་པའི་རྒྱུ་ནི། གང་གིས་སྒྲུན་མིན་ཐུགས་རྗེ་ཆེན་པོས་འགྲོར། །བཅུ་ཕྲག་ཤེས་བྱ་རིག་པའི་དཀའ་གནད་བརྒྱ། །འགྲོལ་བའི་ཤེས་རབ་གཟུངས་དང་སྤོབས་པ་སོགས། །སྔོན་མེད་བློ་གྲོས་བསྐྱེད་པའི་ནུས་པ་རྨད། །དྲུག་པ་འགོག་རྒྱན་ལས་འདས་པའམ་བྱུང་བ་འགོག་པ་ནི། སྨྲ་དབང་དཎྜཱིའི་ངག་ཀུན་སྙན་ཚིག་གླུར། །ཤར་བ་ཁྱོད་གཅིག་དྲིན་དུ་སྒྲོགས་པ་རྫུན། །འོན་ཏེ་ཡིད་ལ་དྲན་པ་ཙམ་རེས་ཀྱང་། །ངག་ལ་འཇིགས་མེད་མཐུ་ལྡན་བྱེད་པར་ངེས། །བཅོ་ལྔ་པ་ཆའི་རྒྱན་ལས་འོས་པའི་ཆ་རྒྱན་ནི། ཡོངས་ཀྱི་བློ་འཕེལ་མ་འདིས་རྨོངས་ཆེན་འགྲོ། །ཕལ་ཆེར་བཏང་སྙོམས་བཞག་འདི་ཤེས་བྱ་ལ། །སྔོན་སྦྱངས་ཡོད་མེད་མཐུ་ལས་མཁས་བླུན་དག །འབྱུང་བ་རྒྱུ་འབྲས་ཆོས་ཉིད་བཙན་པས་ཡིན། །བཅོ་བརྒྱད་པ་ཀུན་ཕན་གྱི་རྒྱན་ནི། ཡང་དག་དོན་གྱི་གནས་ལུགས་མཚར་པོ་ཆེ། །སྒྲིབ་བྱེད་རྨོངས་ཚོགས་སེལ་བའི་གཉེན་པོ་ཞིག །ཡིད་ལ་བྱས་ཚེ་རྒྱལ་རྣམས་མགྲིན་གཅིག་ཏུ། །བསྔགས་པའི་ལྷ་ཁྱོད་སྔོན་ལས་སྐལ་བས་ཐོབ། །ཉེར་གཉིས་པ་རྒྱ་ཆེ་བའི་རྒྱན་ལས་བསམ་པ་རྒྱ་ཆེ་ནི། སྲིད་ན་ཆེ་མཐོ་ལྷ་བརྒྱའི་དོ་ཀེར་ཏོག །ཞབས་ཀྱིས་གནོན་པའི་དཔག་ཡས་མཐུ་མངའ་ཡང་། །ཐུབ་གསུང་བཤད་སྒྲུབ་བྱེད་པའི་བློ་འཕེལ་གྲོགས། །དམ་བཅས་རྗེས་དགོངས་རྨོངས་ཆེན་བྲན་ལ་བརྩོན། །ཉེར་བཞི་པ་སྦྱར་བའི་རྒྱན་ལས་ཚིག་ཐ་དད་མིན་པའི་སྦྱར་བ་ནི། གཡོ་ལྡེམ་ལུས་ཕྲའི་གར་གྱིས་མངོན་རོལ་བའི། །དཀར་མཛེས་མཚོ་བྱུང་སྨིན་ལེགས་ལང་ཚོ་ཅན། །འཛུམ་ཕྲེང་གཡོ་བའི་ཁྲོད་ནས་ངག་སྙན་གླུ། །ལེན་པས་རིས་མེད་འགྲོ་ལ་དགའ་སྟོན་སྤེལ། །ཉེར་དྲུག་པ་མཚུངས་སྦྱོར་ལས་བསྟོད་པའི་མཚུངས་སྦྱོར་ནི། ལྷོ་ཕྱོགས་མ་ལ་ཡ་རླུང་ཟླ་བའི་ཟེར། །གངས་ཀྱི་ཉལ་འགྲོ་དབྱངས་ཅན་ཐུགས་རྗེ་རྣམས། །རེག་པས་གདུང་བ་ཡོངས་བཅོམ་ནུས་པའི་ཕུལ། །གྲགས་སྙན་བློ་ལྡན་སྐྱེ་བོའི་ངག་ལས་རྙེད། ཉེར་བདུན་པ་འགལ་བའི་རྒྱན་ལས་གཞི་ཐ་དད་པའི་བྱ་བ་འགལ་བ་ནི། དེ་ཚེ་དྲན་དབང་ཚོགས་རྣམས་དགའ་བ་བརྒྱས། །མྱོས་པའི་སྙན་འགྱུར་ཚིག་གི་གླུ་ལེན་ཚེ། །མེ་ཏོག་མདའ་དང་གནམ་རུའི་འཁྲུལ་འཁོར་གྱིས། །ས་གསུམ་འཕམ་བྱེད་སྡུག་བསྔལ་ཆོ་ངེ་འབྱིན། །ཉེར་དགུ་པ་ཟོལ་བསྟོད་ཀྱི་རྒྱན་ལས་སྨད་པའི་ཟོལ་བསྟོད་ནི། སེམས་བྲལ་ཡིད་བཞིན་ནོར་འདིས་ཅི་འདོད་དངོས། །འབད་མེད་སྦྱིན་པའི་མཐུ་སྟོབས་ཆེར་མངའ་ན། །རང་གི་ཁས་བླངས་ཇི་བཞིན་འགྲོ་བའི་ངོར། །དངོས་གྲུབ་མྱུར་མར་གྲགས་ལ་ཅི་སླད་བསྙེམས། །སོ་གཅིག་པ་ལྷན་ཅིག་བརྗོད་པའི་རྒྱན་ལས་ཡོན་ཏན་ལྷན་ཅིག་བརྗོད་པ་ནི། རིན་ཆེན་རྒྱན་མང་འཁྲོལ་བའི་སྒྲ་དང་མཉམ། །ཁོ་བོའི་དོན་རྒྱན་བཀོད་པའི་ཚིག་སྦྱོར་སྙན། །མཐོན་མཐིང་རལ་རྩེར་འཛེགས་པའི་ཟླ་བ་དང་། །ཆབ་ཅིག་གོ་འཕང་འདོད་པའི་དག་སྣང་དཀར། །ཉི་ཤུ་པ་རྣམ་གྲངས་བརྗོད་པའི་རྒྱན་ནི། བདག་སྙིང་དབུས་སུ་གྲོགས་མཆོག་འཇམ་དཔལ་དང་། །ལྷ་ཁྱོད་ཟག་མེད་བདེ་ལ་ཅི་དགར་རོལ། །རང་ཉིད་གཅེས་འཛིན་ནང་ཤེས་གྱང་པོ་མ། །གཞན་ཕན་སེམས་ལ་འཛུར་ཏེ་ལོགས་ཤིག་འགྲོ། །སུམ་ཅུ་པ་ངེས་བསྟན་གྱི་རྒྱན་ལས་མཆོག་གི་ངེས་བསྟན་ནི། ཅ་ཅོའི་སྒྲ་བཅས་གངྒཱས་རྡུལ་གྱི་ཁུར། །ཉིན་མཚན་ཁོར་ཡུག་འདྲེན་ཡང་ཟད་པའི་མཐའ། །མེད་འདིས་ཁྱོད་ཀྱི་ཡོན་ཏན་རྫོགས་པའི་གྲངས། །ས་བཅུའི་འཕགས་པས་བརྗོད་པའི་ཡུལ་འདས་སྟོན། །སོ་ལྔ་པ་དགོངས་པ་ཅན་གྱི་རྒྱན་ནི། དེས་ན་མི་ཤེས་རྨོངས་པའི་སྙིང་གྲོགས་འདིས། །མ་བཏང་དེ་སྲིད་སྐྱོན་བྲལ་མེ་ལོང་གཞུང་། །འཆད་པའི་མཐུ་མེད་འོན་ཏེ་ཡེ་ཤེས་ཀྱི། །གཟིགས་པ་འཇུག་ཕྱིར་དོན་རྒྱན་དཔེར་བརྗོད་བགྱིས། །སོ་གཉིས་པ་ཡོངས་བརྗེས་ཀྱི་རྒྱན་ནི། བརྗོད་ཚུལ་ཐ་དད་རྒྱན་མང་འདུས་པའི་ཚིག །སྡེབ་ལེགས་སྙན་འགྱུར་དབྱངས་ཀྱིས་མཆོད་པ་འབུལ། །ཤེས་བྱ་བཅུ་ཕྲག་རིག་པའི་གནས་ཀུན་ལ། །ཐོགས་མེད་མཁྱེན་པའི་བློ་གྲོས་སྤོབས་པ་སྩོལ། །ལྔ་པ་བསྐོར་བའི་རྒྱན་ལས་དོན་ལ་བསྐོར་བ་ནི། ཚངས་སྲས་ལུས་ཕྲའི་མཛེས་སྐུ་ཡིད་ཀྱི་ངོས། །ཉེར་བཀོད་དབྱངས་ཅན་དགྱེས་པའི་ཚིག་སྦྱོར་གྱིས། །མཚོ་བྱུང་གསང་གསུམ་ཡོན་ཏན་ཕུང་པོའི་འཆར། །བསྟོད་པས་ངག་དབང་ལྷ་མོ་ཉིད་མཚུངས་ཤོག །སོ་གསུམ་པ་ཤིས་བརྗོད་ཀྱི་རྒྱན་ནི། འཆད་རྩོད་རྩོམ་དང་ལུང་རིགས་འགལ་འབྲེལ་གནད། །སྨྲ་དབང་བསྟན་འཛིན་ས་སྟེང་ཁྱབ་པའི་སྡེས། །ཉེར་བསྟེན་རྣམ་འདྲེན་རིང་ལུགས་དྲི་མ་མེད། །སྲིད་མཐའི་བར་དུ་རྒྱས་པའི་བཀྲ་ཤིས་སྩོལ། །གསུམ་པ་ཡང་ན་གཟུགས་ཅན་གྱི་ཤིས་བརྗོད་ནི། དེ་ལྟར་བསྟོད་པའི་ལེགས་བྱས་མ་དྷུ་རཿ །རོ་མཆོག་བརྒྱ་ལྡན་འཁྱིལ་བའི་པདྨ་དཀར། །མཁའ་མཉམ་ལུས་ཅན་བུང་བས་སྤྱོད་པའི་ཚེ། །བདེ་སྐྱིད་རྒྱང་གླུ་སྙན་པོ་ལེན་པར་ཤོག །དེ་ལྟར་སྒྲ་དབྱངས་ལྷ་མོ་དབྱངས་ཅན་མ་ལ་བསྔགས་པ་དོན་རྒྱན་པད་དཀར་བཞད་པའི་རྫིང་བུ་ཞེས་བྱ་བ་འདི་ནི་དགེ་བའི་བཤེས་གཉེན་ཚུལ་ཁྲིམས་ཕུན་ཚོགས་ཀྱི་བཀའ་ནན་ཕོ་ཉས་བསྐུལ་བར་མ་ལྡོག་ཙམ་དུ། རྨོངས་རྟུལ་ཕྲན་བུ་ཤཱི་ལ་རཏྣ་ཞེས་བགྱི་བས་རྒྱལ་བ་གཉིས་པ་རྡོ་རྗེ་འཆང་ཀུན་དགའ་བཟང་པོ་པའི་རྒྱལ་ཚབ་ཀྱི་སྐྱེས་བུ་རིམ་པར་བྱོན་པ་རྣམས་ཀྱིས་གསང་ཆེན་རྡོ་རྗེ་ཐེག་པའི་ཆོས་ཀྱི་འཁོར་ལོ་ཇི་སྲིད་བསྐལ་པར་བསྐོར་བའི་འོག་མིན་གཉིས་པ་ཤྲཱི་ཨེ་ཝཾ་ཆོས་ལྡན་གྱི་དགོན་པ་ཞེས་གྲགས་པའི་བ་དན་དཀར་པོ་སྲིད་པ་གསུམ་གྱི་རྩེར་སྙེགས་པའི་དབེན་གནས་དམ་པར་བྲིས་པ། ཉེས་ན་མཁས་ལ་བཤགས་ཤིང་དགེ་བ་མཁའ་ཁྱབ་ཀྱི་འགྲོ་ལ་བསྔོའོ།། །། ༈ བལ་ཡུལ་མཆོད་རྟེན་ཉེ་འདབས་ནས་རྒྱལ་ཡོངས་ས་ཆེན་ཞེས་པ་ལས། སློབ་བུ་ཐ་ཤལ་པ་གུ་རུས་སྤེལ་བའོ།།

༼ག༽